[Opvolg] Drie sterf in waterpypReddingswerkers op die toneel. Foto: Netcare 911 Die twee werkers wat Dinsdag in ŉ waterpyp by die Rutledgeparkdam in eShowe in KwaZulu-Natal vasgekeer was, is dood gevind. Maroela Media het vroeër berig ŉ groep van agt kontrakwerkers het opdrag gekry om glo ŉ blokkasie in die hoofwaterpyplyn te gaan oopmaak. “Dit wil voorkom of die werkers met ŉ petrolaangedrewe kragopwekker in die pyp in is om te help om die blokkasie oop te maak en lig te verskaf,” het Chris Botha, woordvoerder van Netcare 911, gesê. “Dit wil lyk of die dampe hulle binne-in die pyp oorweldig het.” Hy het gesê drie van die agt werkers kon omstreeks 11:00 daarin slaag om self uit die pyp te kom en is na ŉ hospitaal geneem vir behandeling. “Met paramedici se aankoms op die toneel het ons twee van die werkers in ŉ ernstige toestand aangetref en hulle behandel. Die ander werker was reeds dood. Die twee mense wat vasgekeer is, was voor die kragopwekker in die pyp.” Botha het gesê reddingswerkers moes eers die kragopwekker uit die pyp verwyder het om by die twee vasgekeerdes uit te kom. “Reddingswerkers het die mans net ná 14:00 bereik. Hulle was ongelukkig reeds dood en daar kon niks vir hulle gedoen word nie,” het hy gesê. Die polisie en departement van arbeid ondersoek die voorval. Klik hier om meer foto’s van die voorval te sien.